钦定古今图书集成/明伦汇编/官常典/第592卷 > 盛应期
## 钦定古今图书集成/明伦汇编/官常典/第592卷 > 盛应期

按《明外史》本传：“应期，字思征，吴江人。弘治六年进士。
授都水主事，出辖济宁诸闸。太监李广家人市私盐
至济，畏应期，投盐水中去。会南京进贡内官诬应期
阻荐新船，广从中构逮应期及主事范璋下诏狱。璋
筦卫河，亦忤中贵者也。狱具，谪云南驿丞，稍迁禄丰
知县。正德初，历云南佥事，武定知府。凤应死，其妻摄”
府事。子朝鸣为寇，应期单车入其境，母子惶怖，归所
侵于民。策凤氏终乱。奏请降其秩，设官制之，寝不行。
后卒叛，与御史张璞、副使晁必登抑镇守太监梁裕。
裕劾三人，俱逮下诏狱，璞竟拷死。会乾清宫灾，应期
得复职。四迁至陕西右布政使，擢右副都御史，巡抚
四川。讨平天全六番招讨使高文林。会泉江僰蛮普
法恶作乱，富顺奸民谢文礼、文义附之。法恶死，指挥
何卿等先后讨诛文礼、文义，应期赉银币，以忧归。嘉
靖二年起故官，巡抚江西。宸濠乱后，疮痍未复。奏免
杂调缗钱数十万，请“留转输南京米四十七万、银二
十万，以业饥民。”又令诸府积糓备荒至百馀万。寻进
兵部右侍郎，总督两广军务。将行，籍上《积糓》数。帝以
陈洪谟代，而奖赉应期。后洪谟积益多，亦被赉。思恩
土目刘召叛，执都指挥孙震。应期偕抚宁侯朱麒督
参将李璋等征之，斩召。思恩平，复赉银币。朝议大征
岑猛，应期条上方略七事，言广兵疲弱不可用，麒等
恚。会御史许中劾应期暴虐，麒等因相与为流言。御
史郑洛书复劾应期贿结权贵。应期已迁工部侍郎，
引疾归。六年，黄河水溢入漕渠，沛北庙道口淤数十
里，粮艘为阻。侍郎章拯不能治。尚书胡世宁、詹事霍
韬、佥事江良材请于昭阳湖东别开漕渠，为经久计。
议未定，以御史吴仲言召拯还，即家拜应期右都御
史以往。应期乃议于昭阳湖东，北进江家口，南出留
城口，开濬百四十馀里，较疏旧河力省而利永。夫六
万五千，银二十万两，克期六月，工未成。会旱灾修省。
言者多谓开河非计，帝遽令罢役。应期请展一月竟
其功，不听。初，应期请令郎中柯维熊分濬支河，维熊
力赞新河之议。至是亦言不便。应期上章自理。帝怒，
诏与维熊俱夺职。世宁言：“新河之议，倡自臣应期。克
期六月，今四月，功已八九。缘程工促急，怨讟烦兴。维
熊反复变诈，倾大臣，误国事。自古国家偾大事，必责
首议，臣请与同罢。”帝不许。后更赦，复官致仕，卒。应期
罢。后三十年，朱衡循新河遗迹成之，运道蒙利焉。